Akademický senát

Slovenskej technickej univerzity v Bratislave

13. 03. 2017

**Návrh na zriadenie vecného bremena na pozemkoch vo vlastníctve STU**

Predkladá: **prof. Ing. Robert Redhammer, PhD.**

 rektor

Vypracoval: **JUDr. Marcel Michalička**

 právny a organizačný útvar

Zdôvodnenie: Postup v zmysle ustanovenia § 9 ods. 1 písm. i) v spojení s ustanovením § 17 ods. 1 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov na základe žiadosti investora Bratislavská teplárenská, a.s. s cieľom umiestnenia horúcovodnej prípojky na pozemkoch vo vlastníctve Slovenskej technickej univerzity v Bratislave v katastrálnom území Staré Mesto.

Návrh uznesenia: Akademický senát Slovenskej technickej univerzity v Bratislave schvaľuje návrh rektora na zriadenie vecného bremena na pozemkoch vo vlastníctve Slovenskej technickej univerzity v Bratislave a odporúča materiál predložiť na vyjadrenie predchádzajúceho písomného súhlasu Správnej rade STU.

**Dôvodová správa**

1. Slovenská technická univerzita v Bratislave (ďalej len „STU“) bola zo strany Ing. arch. Ivana Macka, konajúceho v mene spoločnosti UNITEC HOLDING spol. s r.o. na základe splnomocnenia investora Bratislavská teplárenská, a.s. požiadaná o uzatvorenie zmluvy o budúcej zmluve o zriadení vecného bremena na účely vybudovania stavby „Horúcovodná prípojka pre odovzdávaciu stanicu tepla UNB Bratislava Staré Mesto“ (ďalej len „stavba“).
2. Stavba má byť umiestnená na pozemkoch vo vlastníctve STU:
* zapísaných na LV č. 1078 vedenom Okresným úradom Bratislava, katastrálny odbor, pre okres Bratislava I, obec BA-m.č. STARÉ MESTO a k. ú. Staré mesto ako:
* parcela reg. „C“ evidovaná na katastrálnej mape ako parc. č. 8134/23 – zastavané plochy a nádvoria o celkovej výmere 6197 m2,
* parcela reg. „C“ evidovaná na katastrálnej mape ako parc. č. 21725/23 – zastavané plochy a nádvoria o celkovej výmere 1305 m2,
* zapísaných na LV č. 2139 vedenom Okresným úradom Bratislava, katastrálny odbor, pre okres Bratislava I, obec BA-m.č. STARÉ MESTO a k. ú. Staré mesto ako:
* parcela reg. „C“ evidovaná na katastrálnej mape ako parc. č. 21737/ 5 – zastavané plochy a nádvoria o celkovej výmere 2954 m2.

(ďalej len „pozemky“)

1. Pozemky sa nachádzajú pozdĺž ulice Imricha Karvaša a sú v užívaní Stavebnej fakulty STU (príloha č. 1).
2. Vybudovanie stavby je aj v záujme STU, ktorá bude môcť v budúcnosti využiť možnosť napojiť sa na horúcovodnú prípojku.
3. Zmluva o zriadení vecného bremena bude uzatvorená v  lehote 3 roky odo dňa nadobudnutia účinnosti zmluvy o budúcej zmluve o zriadení vecného bremena na výzvu investora. Jej uzatvorenie je v zmysle ustanovení Občianskeho zákonníka vynútiteľné súdnou cestou.
4. Vecné bremeno bude zriadené podľa geometrického plánu a bude odplatné sumou určenou znaleckým posudkom. Geometrický plán a znalecký posudok budú vyhotovené na náklady investora.
5. Návrh rektora na zriadenie vecného bremena na pozemkoch vo vlastníctve STU bol prerokovaný vo Vedení STU dňa 26.10.2016 a v Kolégiu rektora dňa 02.11.2016.
6. Akademický senát Stavebnej fakulty STU prerokoval návrh rektora na zriadenie vecného bremena na pozemkoch vo vlastníctve STU na zasadnutí dňa 16.12.2016 a uznesením č. 30 AS/16 vyjadril so zriadením vecného bremena súhlas s pripomienkami, ktoré budú po rokovaní s investorom zapracované do zmluvy o budúcej zmluve o zriadení vecného bremena (príloha č. 2).